በዘንድሮው የመኸር የግብርና ምርት ከ253 ሚሊየን ኩንታል በላይ ይሰበሰባል ተብሎ ይጠበቃል
አዲስ አበባ፤ ጥር 27/2006/ዋኢማ/ – የግብርና ሚኒስቴር በመላ ሀገሪቱ በ2005/2006 ከግብርና የመኸር ምርት በዋና ዋና ሰብሎች 253 ነጥብ 8 ሚሊየን ኩንታል ምርት ይሰበሰባል ተብሎ እንደሚጠበቅ አስታወቀ። የምርት እድገቱም በሀገሪቱ ውስጥ ያለውን ገበያ በማረጋጋት በኩል ከፍተኛ አስተዋፅኦ ይኖረዋል። የሚኒስቴሩ የህዝብ ግንኙነት ኃላፊ አቶ ታረቀኝ ፅጌ ለዋልታ ኢንፎርሜሽን ማዕከል እንደገለፁት፤  በዘንድሮው የመኸር የምርት ዘመን ይገኛል ተብሎ የሚጠበቀው 253 ነጥብ 8 ሚሊየን ኩንታል የግብርና ምርት 12 ነጥብ 28 ሚሊየን ሄክታር መሬትን በማልማት ነው።ይገኛል ተብሎ የሚገመተው ምርት ከአምናው ተመሳሳይ የምርት ዘመን ጋር ሲነፃፀር የ22 ነጥብ 5 ሚሊየን ኩንታል ዕድገት እንዳለው ጠቁመው፤ ከሚጠበቀው ምርት ጤፍ 24 በመቶ፣ ስንዴ የ17 ነጥብ 6፣ ማሽላ 20፣ በቆሎ በ7 ነጥብ 8፣ ሩዝ በ52 በመቶና ገብስ 8 ነጥብ 5 በመቶ ዕድገት እንዳለው ተናግረዋል።እንደ አቶ ታረቀኝ ገለፃም በብዕርና አገዳ ሰብሎች በአማካኝ የ15 ነጥብ 35 እድገት ሲኖረው፤ የቅባት ሰብሎች በአማካኝ የ7 ነጥብ 18 በመቶ እድገት እንዳለው አቶ ታረቀኝ ጠቁመዋል።ይገኛል ተብሎ ለሚጠበቀው የመኸር ምርት እድገት በየደረጃው ያለው ለአመራርና አርሶ አደሩ የተሰጠው የግንዛቤና የክህሎት የማሳደግ  ስራ ዋነኛው እንደነበር  ገልፀው፤  በዚህም 9 ነጥብ 6 ሚሊየን አርሶ አደሮችን ለማሰልጠን ታቅዶ 9 ሚሊየን አርሶ አደሮችን በተለያዩ የግብርና ወረዳዎች የክህሎት ስልጠናዎች መሰጠት ተችሏል ብለዋል።ሌለው ለመኸር ምርት እድገቱ ከፍተኛ አስተዋፅኦ ያደረገው ለግብርናው የሚፈለገውን የግብዓት አቅርቦት በሚፈለገው መጠን፣ጊዜና ቦታ ማቅረብ በመቻሉ ነው ካሉ በኋላ፤ 971 ሺ ሜትሪክ ቶን ኬሚካል ማዳበሪያ፣ 717 ሺ 842 ሜትሪክ ቶን ማዳበሪያ ለአርሶ አደሩ ማሰራጨት ተችሏል ሲሉ ተናግረዋል።እንዲሁም 37 ሚሊየን ሜትሪክ ቶን ኮምፖስት በማሰራጨትም ጥቅም ላይ የዋለ ሲሆን፤ 92 ሺ 300 ከረጢት ህያው ማዳበሪያ ተዘጋጅቶ ለአርሶ አደሩ ተሰራጭቶ ጥቅም ላይ ውሏል ያሉት አቶ ታረቀኝ፤ ከ2 ሚሊየን ኩንታል በላይ የተለያዩ ሰብሎች ምርጥ ዘር ጥቅም ላይ መዋሉንም ገልፀዋል።በተለይም አርሶ አደሩ የተሻሻሉ የግብርና አሰራሮችን ተግባራዊ ማድረግ መጀመራቸው ለምርቱ መጨመር ከፍተኛ አስተዋፅኦ እንዳለው ገልፀው፤ አርሶ አደሩ ጤፍ፣ ስንዴና ሌሎች የጥራጥሬ ሰብሎችን በመስመር የመዝራት ልምዱ እየዳበረ መጥቷል ብለዋል።በዚህም ባለፈው የምርት ዘመን ከተዘራው መሬት ውስጥ በዘንድሮው አመት ከ3 ሚሊየን ሄክታር በላይ የሚሆነው በመስመር የተዘራ ነው በማለት ገልፀዋል።እንደ አቶ ታረቀኝ ገለፃ በየጊዜው እየጨመረ የመጣው የግብርና ምርት እድገት በሀገሪቱ ያለውን የምግብ እህል ገበያን በማረጋጋት በኩል አስተዋፅኦ ይኖረዋል ተብሎ እንደሚጠበቅም ተናግረዋል።በሚቀጥለው የ2006/2007 የግብርና ምርት ዘመንም የግብርናውን ምርት በ20 በመቶ በማሳደግ የዓመቱን የእድገትና ትራንስፎርሜሽን እቅድ ግቦች ለማሳካት መታቀዱን አቶ ታረቀኝ ጠቁመዋል።እቅዱን ለማሳካትም የተደራጀ የልማት ሰራዊትን በተጠናከረ ሁኔታ ላይ መገንባት ወሳኝ መሆኑን ጠቁመው፤ ሚኒስቴር መስሪያ ቤቱም ትኩረት ሰጥቶ እየሰራ ነው በማለት መናገራቸውን ዋልታ ኢንፎርሜሽን ማዕከል ዘግቧል።